Lietuvos architektų sąjunga

Lietuvos architektų sąjunga – savarankiška, savanoriška Lietuvos profesinė kūrybinė organizacija. 2008 m. jungė 1079 atestuotus architektus.

 Istorija 
1924 m. įsteigta Kaune kaip Lietuvos inžinierių ir architektų sąjunga (LIAS, įstatai įregistruoti 1925 m), nuo 1937 m. veikė kaip Lietuvos inžinierių draugijos – LID (1938 m. pavadintos Lietuvos Inžinierių ir architektų draugija – LIAD) architektų sekcija, nuo 1940 m. Lietuvos tarybinių architektų sąjunga, nuo 1954 m. LTSR architektų sąjunga (perkelta į Vilnių).

Nuo 1989 m. Lietuvos architektų sąjunga. Nuo 1993 m. birželio 17 d. Tarptautinės architektų sąjungos (UIA) narė, Baltijos architektų sąjungų asociacijos (BAUA) prie UIA narė. Nuo 2001 m. sausio 1 d. Europos architektų tarybos (UIA) narė – stebėtoja, nuo 2004 m. sausio 1 d. Europos architektų tarybos tikroji narė. Nuo 1997 m. Lietuvos meno kūrėjų asociacijos narė.

 Veikla 
 architektūros, kaip meno srities, puoselėjimas, jos įprasminimas kaip vieno iš kultūros prioritetų
 bendradarbiavimas su Kultūros ministerija, Tarptautine architektų sąjunga (UIA), Meno kūrėjų asociacija, kitomis kūrybinėmis organizacijomis
 parodų, renginių, architektūrinių konkursų organizavimas (pvz., „Rytai-Rytai“)
 rūpinimasis projektuojančių architektų, studentų ir mokslininkų kūrybinio darbo skatinimu ir sklaida.

 Struktūra 
Turi Kauno, Klaipėdos (įsteigtas 1959 m.), Šiaulių (nuo 1967 m.), Panevėžio (nuo 1969 m.) ir Palangos (nuo 1981 m.) skyrius.

Valdymo organai – kas trejus metus šaukiamas suvažiavimas ir jame renkami 6 narių taryba, LAS pirmininkas, Revizijos ir Etikos komisijos. Į Tarybą taip pat įeina 6 skyrių pirmininkai.

 Kūrybiniai padaliniai 
 Viešoji įstaiga „Urbanistikos ir architektūros ekspertai“ įkurta 1998 m., kurios ekspertai dalyvauja atestuojant architektus, architektūrinių tarybų metu konsultuoja architektus bei jų klientus.
 Urbanistikos komitetas, įsteigtas 1999 m., rūpinasi architektūros mokslo plėtra ir architektų kadrų rengimu.
 Architektūros politikos komitetas, įsteigtas 2000 m., ruošia ir dalyvauja įgyvendinant Lietuvos Respublikos programas, susijusias su architektūrine veikla.
 Konkursų rengimo komitetas, organizuoja konkursus, parodas, seminarus, temines konferencijas, profesines architektų stažuotes.
 Architektūros paveldo komitetas
 Architektų planuotojų sekcija
 Architektų senjorų klubas, veikia nuo 1997 m.
 Jaunųjų architektų klubas, veikia 1999 m.

 Fondai 
 Architekto Gedimino Baravyko paramos fondas, įsteigtas 1997 m. inovaciniams projektams remti.
 Architekto Algimanto Zavišos labdaros ir paramos fondas, įsteigtas 1999 m. skatinti rekreacinę architektūrą.
 Kūrybinių industrijų parkas „Architektūros centras“. Pagrindinė veikla – Lietuvos kūrėjų darbų reprezentavimas šalyje ir pasaulyje.

 Pirmininkai 
 1929–1932 m. Vladimiras Dubeneckis (LIAS architektų ir statybininkų sekcijos pirmininkas)
 1937–1940 m. Antanas Jokimas (LID architektų sekcijos pirmininkas)
 1940–1944 m. Stasys Kudokas (LIAD architektūros sekcijos pirmininkas)
 1944–1946 m. Steponas Stulginskis (nuo 1945 m. Lietuvos tarybinių architektų sąjungos valdybos pirmininkas)
 1946–1954 m. Adolfas Lukošaitis
 1954–1958 m. Jonas Kumpis
 1958–1966 m., 1970–1972 m. Albertas Cibas
 1972–1989 m. Anatolijus Rasteika
 1960–1970 m., 1989–1993 m. Juozas Vaškevičius
 1993–1996 m. Algimantas Nasvytis
 1996–1999 m. Leonardas Vaitys
 1999–2005 m. Vytautas Jurgis Dičius
 2005–2008 m. Kęstutis Pempė
 2008–2014 m. Gintautas Blažiūnas
 2014–2017 m. Marius Šaliamoras
 2017–2023 m. – Rūta Leitanaitė
 Nuo 2023 m. – Gintaras Balčytis

 Šaltiniai 

 Nuorodos 
 Lietuvos architektų sąjungos svetainė
 J. Kančienė. Projektuotojų profesinės organizacijos Kaune 1918–1940 m. https://www.vdu.lt/cris/bitstreams/573b6ffc-1f60-4f3f-aae3-bb1f6da63bba/download

Architektu
Kategorija:Architektūra